**Intian autoteollisuus** on yksi maailman suurimmista. Autotuotannon kappalemäärällä mitattuna Intia oli maailman neljänneksi suurin valmistajamaa vuonna 2018. Myös muut moottoriajoneuvot ja osavalmistus mukaan luettuna Intia arvioitiin tammikuussa 2019 kokonaisuutena maailman neljänneksi suurimmaksi autoteollisuusmaaksi. Autoteollisuus muodosti noin 7,1 prosenttia Intian bruttokansantuotteesta (budjettivuonna 2014).

Intian autonvalmistajien järjestö SIAM (engl. *Society of Indian Automotive Manufacturers*) on asettanut tavoitteekseen nostaa autoteollisuuden osuuden 13 prosenttiin BKT:stä vuoteen 2026 mennessä. Kun maan autoteollisuuden liikevaihto oli vuonna 2015 noin 74 miljardia Yhdysvaltain dollaria (USD), järjestö tavoittelee kymmenessä vuodessa kasvua lähes 300 miljardin dollarin tasolle. Merkittävän osan Intian autoteollisuudesta muodostaa osa-valmistus.

Historiaa
---------

Intian autoteollisuus sai alkunsa maan itsenäistymisen alla 1940-luvulla. Ensimmäinen autotehdas Hindustan Motors perustettiin 1942, ja se tuli tunnetuksi vuosina 1958–2014 vain pienin uudistuksin valmistetusta Hindustan Ambassador -henkilöautosta. Toinen tuolloin perustettu autoyhtiö Premier alkoi valmistaa autoja yhteistyössä Chryslerin, Dodgen ja Fiatin kanssa. Se loi 1960-luvulta alkaen mainetta italialaiseen Fiat 1100 -sedaniin perustuvalla autolla, jota myytiin monella eri nimellä, viimeksi 1990-luvulla nimellä Premier Padmini. 1940-luvulla perustettiin myös alkuun hyötyajoneuvoihin keskittynyt Mahindra & Mahindra, joka nykyisin tunnetaan myös suurena henkilöautovalmistajana ja muun muassa suomalaisen Sampo-Rosenlewin suuromistajana. Vuonna 1868 kauppahuoneena aloittanut monialayhtiö Tata Group perusti vuonna 1945 tytäryhtiön Tata Engineering and Locomotive Company valmistamaan moottoriajoneuvoja, rautatiekalustoa ja niiden komponentteja. Nykyisin se tunnetaan nimellä Tata Motors, joka vuonna 2013 oli maailman 19. suurin autovalmistaja ja muun muassa Jaguarin ja Land Roverin omistaja. Vuonna 1948 brittiläisiä Austin-autoja kokoamaan perustettu Ashok Motors tunnetaan nykyisin linja- ja kuorma-autojen valmistajana nimellä Ashok Leyland. Kaksi- ja kolmipyöräisiin moottoriajoneuvoihin erikoistunut Bajaj Auto perustettiin 1945 aluksi muun muassa Vespa-skoottereiden maahantuojaksi.

Nämä yhtiöt hallitsivat Intian hitaasti kasvaneita ajoneuvomarkkinoita läpi 1950- ja 1960-lukujen, minkä jälkeen kasvu kiihtyi. Vuosien 1973 ja 1993 välillä Intian moottoriajoneuvojen määrä kymmenkertaistui 25 miljoonaan, joista tosin 17 miljoonaa oli mopoja ja moottoripyöriä. Noin puolet kaikista moottoriajoneuvoista oli keskittynyt Delhiin, Mumbaihin ja Kolkataan, mikä yhdessä huonolaatuisten polttoaineiden kanssa aiheutti vakavia ilmanlaatuongelmia suurkaupungeissa. Vuonna 1993 Intiassa valmistettiin jo 25 miljoonaa moottoriajoneuvoa, eli vuodessa saman verran kuin oli samaan aikaan liikenteessä.

1980-luvulla intialaiset henkilöautovalmistajat saivat uuden kilpailijan Maruti Udyog Limited -yhtiöstä, joka panosti etenkin pienten henkilöautojen tuottamiseen. Vuonna 2007 siitä tuli japanilaisen Suzukin tytäryhtiö nimellä Maruti Suzuki. Myös japanilainen Honda, eteläkorealainen Hyundai ja muut etupäässä aasialaiset auto- ja moottoripyörävalmistajat aloittivat valmistusyhteistyön Intiassa 1980-luvulta alkaen, jolloin maan protektionistinen talous alkoi avautua.

Intian autoteollisuuden tuotantomääriä
--------------------------------------

Honda Activa oli Intian ylivoimaisesti myydyin skootterimalli useana vuonna. Esimerkiksi vuonna 2015 sen eri versioita myytiin yli 2,4 miljoonaa kappaletta. Maaliskuuhun 2019 päättyneenä budjettivuonna (vertailuna edellisvuosi) Intiassa valmistettiin yhteensä 30,9 miljoonaa (29,1 milj.) moottoriajoneuvoa. Tämä oli 6,3 (14,8) prosenttia edellisvuotta enemmän. Kappalemääräisesti eniten Intian autoteollisuus tuotti kaksipyöräisiä (mopoja ja moottoripyöriä), joita valmistettiin 24,5 miljoonaa. Henkilöautoja valmistettiin 4,0 miljoonaa, kolmipyöräisiä 1,3 miljoonaa ja hyötyajoneuvoja (mm. pakettiautot, kuorma-autot, linja-autot) 1,1 miljoonaa.

Kansainvälisen autovalmistajien järjestön OICA:n tilaston mukaan Intian autoteollisuus valmisti vuonna 2018 yhteensä 5,175 miljoonaa autoa (2017: 4,783 miljoonaa autoa) ja nousi kappalemäärällä mitattuna maailman 4. suurimmaksi autonvalmistajamaaksi Saksan ohi. Kappalemääräisesti tuotanto kasvoi 8,0 prosenttia edellisvuoteen verrattuna. Jo edeltävänä vuonna (2017) Intian autontuotanto oli ohittanut kappalemäärällä mitattuna Etelä-Korean autoteollisuuden. Intian vuoden 2018 autotuotannosta henkilöautoja oli 4,065 miljoonaa ja 1,110 miljoonaa hyötyajoneuvoa. Vuonna 2018 Intian osuus oli 5,8 % henkilöautojen, 4,4 % hyötyajoneuvojen ja 5,4 % maailmanlaajuisesta kaikkien autojen valmistuksen kappalemäärästä.

Muutamaa vuotta aiemmin, eli vuonna 2015 Intia oli noussut Brasilian ohi maailman 5. suurimmaksi automarkkinaksi. Intian arvioitiin olevan tällä sijalla myös loppuvuonna 2019, vaikka autokauppa olikin maassa hiipunut edellisvuodesta.

Ajoneuvokannan kehitys 2000-luvulla
-----------------------------------

Oheinen pylväsdiagrammi kuvaa Intiassa rekisteröidyn ajoneuvokannan kehitystä vuosina 2006...2019. Ajoneuvojen lukumäärä (milj.) ilmenee kunkin vuosipylvään yläpuolelta. Rekisteröity ajoneuvokanta yli kaksinkertaistui vuosina 2010...2019. Kasvun jatkuessa moottoriajoneuvojen kokonaismäärä ylittänee Intiassa 300 miljoonaa vuonna 2020. Kaikista rekisteröidyistä moottoriajoneuvoista kaksipyöräiset muodostavat pääosan. 

Rekisteröityjen autojen lukumäärän osalta on eri lähteiden välillä eroavaisuuksia. Yli 1,3 miljardin asukkaan Intian autoistumisasteen todetaan olleen vuonna 2018 jo yli 50 autoa tuhatta asukasta kohden. Yhteiskäyttöautoilla on oma vaikutuksensa automäärän kehityksessä.  Intian autoteollisuuden ja ajoneuvomarkkinan merkittävällä laajentumisella on selvä yhteys ajoneuvokannan ja siihen osana kuuluvan autokannan kasvuun.

### Sähkö- ja hybridiajoneuvot sekä tieliikenteen päästöt Intiassa

Vaikka uudemmissa ajoneuvoissa moottorien energiatehokkuus on parantunut, ajoneuvojen moottorikoot ovat Intiassa keskimäärin kasvaneet (niin 2-pyöräisissä kuin henkilöautoissakin). Vain pieni osa Intian ajoneuvokannasta on ollut sähkö- tai hybridiajoneuvoja, jotka nekään eivät ole päästöttömiä. Siksi moottoriajoneuvojen tuotannon ja käytön synnyttämät kasvihuonekaasujen päästöt ovat lisääntyneet Intiassa huomattavasti 2010-luvulla. 

Sähkökäyttöisten moottoriajoneuvojen markkinoilla on Intiassa tapahtunut merkittävää kasvua budjettivuonna 2019. Myytyjen sähköisten moottoriajoneuvojen kappalemäärä oli tuolloin 759 600, mikä oli yli kaksinkertaistunut edellisvuoteen verrattuna. Sähköisiä kaksipyöräisiä myytiin 126 000 (edellisvuonna 54 800 kpl), kolmipyöräisiä 630 000 ja sähköautoja 3 600 kappaletta (1 200 kpl edellisvuonna). Intian hallitus on esittänyt kaikkien uusien kaksi- ja kolmipyöräisten moottoriajoneuvojen sähköistämistä vuodesta 2023 lähtien. Sähköisiin ajoneuvoihin siirtymisen helpottamiseksi hallitus on myös esittänyt tarjouspyynnön 1 000 latausaseman perustamiseksi, joka toisi maahan vähintään 6 000 uutta ajoneuvojen latauspaikkaa.

Intiassa käynnistettiin vuonna 2019 sähköajoneuvoja edistävän FAME-hankkeen (engl. *Faster Adoption and Manufacturing of Electric Vehicles in India*) toinen vaihe (FAME II). Esimerkiksi Keralan osavaltiossa tähdätään miljoonan sähkökäyttöiseen moottoriajoneuvoon vuoteen 2022 mennessä. Hankkeen alkuvaiheessa tuetaan julkisen liikenteen siirtymistä sähköisiin ajoneuvoihin. Vähän myöhemmin tuetaan miljoonan yksityisomisteisen sähkökäyttöisen kaksipyöräisen, 500 000 sähköisen kolmipyöräisen, 55 000 nelipyöräisen moottoriajoneuvon ja 7 000 sähkölinja-auton hankintaa. Intiassa pyritään siirtymään uusissa moottorikooltaan pienissä (alle 150 cc) kaksipyöräisissä sähkömoottoreiden käyttöön vuoteen 2025 mennessä.

Sähköisiin moottoriajoneuvoihin siirtymistä perustellaan muun muassa liikenteen synnyttämien pienhiukkasten ja muiden epäpuhtauksien vaikutuksilla kaupunki-ilmanlaatuun ja terveyteen sekä sillä, että liikenne on energiateollisuuden jälkeen toiseksi suurin hiilidioksidipäästöjen lähde Intiassa. Maantieliikenteen osuus liikenteen CO2-päästöistä on 90 prosentin luokkaa.  Maailmanpankin tilastojen mukaan henkeä kohti laskettujen hiilidioksidipäästöjen määrä on Intiassa kasvanut yli puolitoistakertaiseksi vuosina 2006-2014 tasolle 1,7 tonnia vuodessa (2014). Intialaisten hiilidioksidipäästöt olivat tällöin vain 35 prosenttia maailman asukkaiden keskimääräisestä hiilidioksidipäästöstä henkeä kohden (5.0 t vuodessa). On arvioitu, että elintason kohotessa intialaisten henkeä kohden tuotetut hiilidioksidipäästöt yli kaksinkertaistuvat vuoden 2014 tasosta vuoteen 2030 mennessä noin 3,8-3,9 tonniin vuodessa. Selvä enemmistö Intian energiantuotannosta pohjautuu fossiilisiin polttoaineisiin, erityisesti kivihiileen. Intia on maailman 4. suurin kivihiilen tuottaja, mikä on mahdollistanut kansallisesti tuotetun energialähteen käytön energiantuotantoa lisättäessä.

Autojen maahantuonti Intiaan
----------------------------

Intia on suojellut kotimaista autoteollisuuttaan ja ympäristönsä tilaa sekä ohjannut ulkomaisia maahantuojia toimimaan yhteisyrityksissä säätämällä erittäin korkeat henkilöautojen maahantuontitullit ja muut asiaan liittyvät maksut. Esimerkiksi uuden, rekisteröimättömän ja suoraan auton valmistajamaasta Intiaan maahantuodun henkilöauton tullimaksut ja muut kulut ovat yhteensä 119,65 % auton CIF-tuontihinnasta vakuutuksen ja rahtikulujen kanssa (lyhenteessä CIF: C= car value, I= insurance, F= freight, ks. Incoterm). Muulloin, esimerkiksi jos uusi auto on jo rekisteröity, sitä koskee 181,43 prosentin suuruinen tullimaksu ja muut kulut. Vähintään kaksi vuotta ulkomailla asuneen, ja vähintään vuoden omistajan hallussa olleen käytetyn auton tuonti on kuitenkin edellä mainittua edullisempaa. Arvoautojen osien maahantuonti on ollut huomattavasti edullisempaa (2015), sillä näiden tuontitulli on ollut 10 prosentin luokkaa, ja esiasennetuilla moottoreilla, kytkimillä tai vaihteistoilla 10-30 prosenttia. Lähestymisellä Intia on kannustanut ulkomaisia maahantuojia pystyttämään kokoonpanotehtaita Intiaan ja käyttämään intialaista alihankintaa. Vuodesta 2017 alkaen Intian ja EU:n välillä on ollut voimassa viisivuotinen arvoautojen maahantuontia koskeva kahdenvälinen sopimus, joka sallii 250 000 vähintään arvoauton maahantuonnin EU:sta vain 10 prosentin tuontiverolla. Kiintiön ylittävistä autoista tulee maksaa 30 prosentin vero. Vastaavasti EU alentaa tullimaksujaan intialaisvalmisteisille autoille.

Autoteollisuusyritykset ja suosituimmat ajoneuvomallit
------------------------------------------------------

### Suuria intialaisia autoteollisuusyrityksiä

Autovalmistajan autokoulut ovat eräs tapa tehdä automerkkiä tutuksi ostajille, esimerkkinä Maruti Suzukin autokoulu (2007).
Suuria intialaisia autoteollisuuskonserneja ovat muun muassa:

* Tata Motors
* Mahindra & Mahindra
* Ashok Leyland
* Maruti Suzuki
* Honda Motorcycle and Scooter India
* Hero MotoCorp
* Bajaj Auto
* Eicher Motors
* TVS Motor Company, ja sen emokonserni TVS Group

Japanilaisen autoteollisuusyritus Isuzun tuotantolaitos Intiassa.
Monet länsimaiset, japanilaiset, korealaiset sekä Kiinan autoteollisuusyritykset ovat pyrkineet tuomaan automalliensa valmistusta Intiaan, joka on osaltaan vaikuttanut maan autoistumisasteen kasvamiseen. Esimerkkinä mainittakoon kiinalaiset SUV-valmistajat SAIC Motor ja Great Wall Motor. 

Ford Motor Company investoi Intiassa tapahtuvaan autotuotantoon vahvasti 1990-luvun keskivaiheilta alkaen, muttei kyennyt kasvattamaan markkinaosuuttaan maassa edes kahteen prosenttiin. Syyskuussa 2021 se ilmoitti sulkevansa kaksi tehdasta, Sanandin kokoonpanotehtaan vuoden loppuun mennessä ja Chennain tehtaan vuoden 2022 puoleenväliin mennessä. Tämä merkitsee noin 4 000 työntekijän irtisanomista.

### Suosituimmat kaksipyöräiset

Hero Honda Splendor (2007).
Bajaj Pulsar 180 (2019).
TVS Jupiter -skootteri (2018)
Suosituimman kaksipyöräisen moottoriajoneuvon asemasta ovat kisailleet japanilaisen Hondan intialaisen tytäryhtiön Honda Motorcycle and Scooter Indian valmistama skootterimalli Honda Activa ja Hero MotoCorpin valmistama moottoripyörä Hero Splendor. Esimerkiksi vuonna 2015 valmistettiin ja myytiin vuositasolla yli 2,4 miljoonaa Honda Activaa. Elokuuhun 2017 mennessä tätä skootterimalliperhettä oli myyty Intiassa kaikkiaan yli 15 miljoonaa kappaletta.

Lokakuussa 2019 Intian myydyimmät kaksipyöräiset moottoriajoneuvot olivat: 

| Sija  (10/2019) | Valmistaja | mp- tai mopomerkkija -malli | Myynti (kpl) |
| --- | --- | --- | --- |
| 1 | Honda | Activa | &&&&&&&&&0281273.&&&&00281 273 |
| 2 | Hero | Splendor | &&&&&&&&&0264137.&&&&00264 137 |
| 3 | Hero | HF Deluxe | &&&&&&&&&0185751.&&&&00185 751 |
| 4 | Bajaj | Pulsar | &&&&&&&&&&095509.&&&&0095 509 |
| 5 | Honda | CB Shine | &&&&&&&&&&087743.&&&&0087 743 |
| 6 | TVS | Jupiter | &&&&&&&&&&074560.&&&&0074 560 |
| 7 | Bajaj | Platina | &&&&&&&&&&070466.&&&&0070 466 |
| 8 | Bajaj | CT100 | &&&&&&&&&&061483.&&&&0061 483 |
| 9 | TVS | Luna XL Super | &&&&&&&&&&060174.&&&&0060 174 |
| 10 | Suzuki | Access | &&&&&&&&&&053552.&&&&0053 552 |

### Suosituimmat autonvalmistajat ja henkilöautomallit

Syyskuussa 2019 Intian myydyimmät automallit olivat 

| Sija Intian automyynnissä (9/2019) | Automerkki ja -malli | Valmistaja | Myynti (kpl) | Autoluokka |
| --- | --- | --- | --- | --- |
| 1 | Maruti Dzire | Maruti | &&&&&&&&&&015662.&&&&0015 662 | pikkusedan (porrasperä) |
| 2 | Maruti Alto | Maruti | &&&&&&&&&&015079.&&&&0015 079 | hatchback |
| 3 | Maruti Swift | Maruti | &&&&&&&&&&012934.&&&&0012 934 | hatchback |
| 4 | Maruti Wagon R | Maruti | &&&&&&&&&&011757.&&&&0011 757 | hatchback |
| 5 | Maruti Baleno | Maruti Nexa | &&&&&&&&&&011420.&&&&0011 420 | hatchback |
| 6 | Maruti Vitara Brezza | Maruti | &&&&&&&&&&010362.&&&&0010 362 | katumaastoauto/crossover |
| 7 | Hyundai Elite i20 | Hyndai India | &&&&&&&&&&010141.&&&&0010 141 | hatchback |
| 8 | Maruti Eeco | Maruti | &&&&&&&&&&&09949.&&&&009 949 | tila-auto (pakettiauto) |
| 9 | Hyundai Grand i10 | Hyndai India | &&&&&&&&&&&09358.&&&&009 358 | hatchback |
| 10 | Hyundai Venue | Hyndai India | &&&&&&&&&&&07942.&&&&007 942 | katumaastoauto/crossover |

Suosituimmat intialaiset automallit ovat tyypillisesti myös maailman sadan eniten myydyn automallin listalla. Esimerkiksi vuoden 2018 automyynnin maailmanlistalta löytyy kolme Marutin automallia (Alto, Dzire ja Swift sijoilta 74, 75 ja 99). Lisäksi monet saman maailmanlistan sijalta 77 löytyvät Hyundai i20:t ovat intialaisvalmisteisia.

Kuvagalleriaa
-------------

* Maruti Suzukin Dzire (2018) oli Intian myydyin henkilöauto syyskuussa 2019.Maruti Suzukin Dzire (2018) oli Intian myydyin henkilöauto syyskuussa 2019.
* Maruti Suzukin Alto (malli 800 LXi; 2013).Maruti Suzukin Alto (malli 800 LXi; 2013).
* Marutin Swift VXi (2009).Marutin Swift VXi (2009).
* Marutin Wagon R LXi (2016).Marutin Wagon R LXi (2016).
* Marutin Vitara Brezza edustaa katumaastureiden rynnistystä Intian automarkkinoilla.(kuvassa Suzukin Vitara SZ5).Marutin Vitara Brezza edustaa katumaastureiden rynnistystä Intian automarkkinoilla.(kuvassa Suzukin Vitara SZ5).
* Hyndai Elite i20 (2018).Hyndai Elite i20 (2018).
* Hyndai Grand i10 (2018) oli kuulunut usean vuoden ajan Intian ostetuimpien henkilöautomallien kärkikymmenikköön.Hyndai Grand i10 (2018) oli kuulunut usean vuoden ajan Intian ostetuimpien henkilöautomallien kärkikymmenikköön.
* Hyundai Venue (2019).Hyundai Venue (2019).

Lähteet
-------

1. 1 2 3  OICA - Production Statistics International Organization of Motor Vehicle Manufacturers, oica.net. Viitattu 4.12.2019. (englanniksi)
2. ↑  Indian Automobile Industry Analysis  Updated Sept. 2019. India Brand Equity Foundation, ibef.org. Viitattu 4.12.2019. (englanniksi)
3. 1 2  Indian automotive industry: The road ahead  20.10.2015. forbesindia.com. Viitattu 4.12.2019. (englanniksi)
4. ↑  Hannula, Tommi: Intia viihtyi ja kirosi epävirallisessa kansallisautossa.  *Helsingin Sanomat*, 14.7.2014. Digilehti (maksullinen). Viitattu 26.4.2021.
5. ↑  Gupta, Ritvik: Premier Padmini (Fiat 1100D): India’s Most Loved Family Car *GoMechanic*.  9.4.2020. Viitattu 27.4.2021.
6. ↑  Sampo-Rosenlew ja Mahindra yhteistyöhön  31.3.2016. koneviesti.fi. Viitattu 7.4.2016. (suomeksi)
7. 1 2 3  A brief history of the Indian automobile industry, Cartrade.com 9.12.2013. Viitattu 27.4.2021.
8. ↑  World motor vehicle production (Autonvalmistajajärjestön tilasto) International Organization of Motor Vehicle Manufacturers. Viitattu 20.8.2016. (englanniksi)
9. ↑  Intialainen autojätti osti Jaguarin ja Land Roverin luksusmerkit  26.3.2008. Ilta-Sanomat.
10. ↑  Bajaj Auto Ltd. (Bajaj-Auto) - Company History *business-standard.com*. Viitattu 27.4.2021.
11. 1 2  Mukherjee, Arun B.: Häkä ja lyijy pilaavat Intian ilman.  *Helsingin Sanomat*, 10.5.1987, s. 48. Näköislehti (maksullinen). Viitattu 27.4.2021.
12. ↑  Performance of Auto Industry during 2018-19 siamindia.com. Viitattu 4.12.2019. (englanniksi)
13. ↑  Automobile Production Trends siamindia.com. Viitattu 5.12.2019. (englanniksi)
14. ↑  OICA - Production Statistics International Organization of Motor Vehicle Manufacturers, oica.net. Viitattu 4.12.2019. (englanniksi)
15. ↑  Ashutosh R. Shyam & Ketan Thakkar: India chapter set to overtake global auto industry growth story  3.2.2016. timesofindia.indiatimes.com. Viitattu 4.12.2019. (englanniksi)
16. ↑  Indian Automobile Industry Analysis  1.12.2019. focus2move.com. Viitattu 4.12.2019. (englanniksi)
17. ↑  India Registered Motor Vehicles: Total 1951 - 2019 Ministry of Road Transport and Highways via CEIC Data, ceicdata.com. Viitattu 4.12.2019, päivitetty 9.11.2022. (englanniksi)
18. ↑  Malini Goyal: How car ownership is changing rapidly and irreversibly in India  21.10.2018. Economic Times, indiatimes.com. Viitattu 5.12.2019. (englanniksi)
19. ↑  Nilesh Wadhwa: EV sales in India cross 7.5 lakh mark in FY2019  1.5.2019. autocarindia.com. Viitattu 5.12.2019. (englanniksi)
20. ↑  Nilesh Wadhwa: Government invites bids for setting up 1,000 EV charging stations  17.7.2019. autocarindia.com. Viitattu 5.12.2019. (englanniksi)
21. ↑  Sumantra Barooah: 20 percent electric two-wheeler dealers close shop  4.7.2019. autocarindia.com. Viitattu 5.12.2019. (englanniksi)
22. ↑  Finance Minister: Policy measures needed to lower cost of ownership of EVs  4.7.2019. autocarindia.com. Viitattu 5.12.2019. (englanniksi)
23. ↑  CO2 emissions (metric tons per capita) - India Maailmanpankki, worldbank.org. Viitattu 17.12.2019. (englanniksi)
24. ↑  CO2 emissions (metric tons per capita) - World Maailmanpankki, worldbank.org. Viitattu 17.12.2019. (englanniksi)
25. ↑  India's carbon-dioxide emissions will rise to 3.8-3.9 gigatonnes by 2030: Study  26.7.2018. The economic Times, economictimes.indiatimes.com. Viitattu 17.12.2019. (englanniksi)
26. ↑  Inport of passenger Cars/ Jeep/ Multi utility vecicles Immihelp, immihelp.com. Viitattu 1.7.2018. (englanniksi)
27. ↑  Dipak Mondal: Going Native *businesstoday.in*.  5.7.2015. Viitattu 5.12.2019. (englanniksi)
28. ↑  Sidhartha: India to allow import of 2.5 lakh EU cars at 10% duty (lakh= 100 000) *indiatimes.com*.  16.4.2013. Viitattu 4.12.2019. (englanniksi)
29. ↑  Aditi Shah, Jake Spring: Top Chinese carmakers plot major push into India  6.4.2016. Reuters, reuters.com. Viitattu 4.12.2019. (englanniksi)
30. ↑  Arkistoitu kopioTop Chinese carmakers like SAIC plot major push into India as growth at home stagnates  6.4.2016. indiatimes.com.  Arkistoitu 4.12.2019. Viitattu 4.12.2019. (englanniksi)
31. ↑  Jalovaara, Toni: Ford sulkee tehtaansa Intiassa ja kuittaa yli 2 miljardin euron tappiot.  *Tekniikan Maailma*, 22.9.2021. Artikkelin verkkoversio (Digilehti (maksullinen)). Viitattu 23.9.2021.
32. ↑  Yadvinder Singh Guleria: Honda makes history, sell over 1 million Activas in first 5 months  22.9.2015. The Economic Times, economictimes.indiatimes.com. Viitattu 4.12.2019. (englanniksi)
33. ↑  Sharmistha Mukherjee: Honda Activa in the fast lane, overtakes Hero Splendor to become India's largest selling two-wheeler  20.7.2015. The Economic Times, economictimes.indiatimes.com. Viitattu 4.12.2019. (englanniksi)
34. ↑  Honda's Activa crosses 10 million sales mark  18.8.2015. The Economic Times, economictimes.indiatimes.com. Viitattu 4.12.2019. (englanniksi)
35. ↑  Honda Activa crosses 15 million sales milestone in India. Two-Wheelers *Autocar Pro, autocarpro.in*.  27.4.2017. Viitattu 4.12.2019. (englanniksi)
36. ↑  India's Best-Selling Two-Wheelers – January 2019. Hero Splendor retains No. 1 spot *Autocar Pro, autocarpro.in*.  20.2.2019. Viitattu 5.12.2019. (englanniksi)
37. ↑  Rahul Nagaraj: Top-Selling Two-Wheelers In India For October 2019: Honda Activa Tops The Chart Yet Again! *DriveSpark, drivespark.com*.  19.11.2019. Viitattu 5.12.2019. (englanniksi)
38. ↑  Harsh Sharma: Arkistoitu kopioTake A Look At Top 10 Selling Cars Of September 2019! *wheelbhp.com*.  9.10.2019.  Arkistoitu 4.12.2019. Viitattu 4.12.2019. (englanniksi)
39. ↑  World Best Selling Car Ranking 2018 *focus2move.com*.  6.2.2019. Viitattu 5.12.2019. (englanniksi)

Aiheesta muualla
----------------

* Kuvia tai muita tiedostoja aiheesta **Intialaisia autonvalmistajia** Wikimedia Commonsissa